
RAPORT DE SPECIALITATE
privind aprobarea cotizaţiei suplimentare aferentă anului 2021, în valoare de 19.476,00 lei, datorată  către Asociaţia de Dezvoltare Intercomunitară Deşeuri Timiş (ADID), în calitate de membru

Având în vedere Referatul de aprobare al proiectului de hotărâre al Primarului Municipiului Timişoara şi Proiectul de hotărâre privind  aprobarea plăţii cotizaţiei de membru pe anul 2021 către Asociaţia de Dezvoltare Intercomunitară Deşeuri Timiş (ADID), prin care se propune plata de către Municipiul Timişoara, în calitate de membru, a cotizaţiei suplimentare aferentă anului 2021 pentru Asociaţia de Dezvoltare Intercomunitară Deşeuri Timiş, în valoare de 1,561 lei pe locuitor, respectiv în valoare de 19.476,00 lei şi alocarea sumei de 19.476,00 lei din bugetul local al Municipiului Timişoara pe anul 2022, Capitolul 74.02.05.01.20.01.30 „Salubritate”. 

Facem următoarele precizări:

Conform art.89, alin.1 și alin.2 din Ordonanța de Urgență  nr. 57 din 3 iulie 2019 privind Codul administrative,  două sau mai multe unităţi administrativ-teritoriale au dreptul ca, în limitele competenţei autorităţilor lor deliberative şi executive, să coopereze şi să se asocieze, în condiţiile legii, formând asociaţii de dezvoltare intercomunitară, cu personalitate juridică, de drept privat. Asociaţiile de dezvoltare intercomunitară sunt persoane juridice de utilitate publică. Asociaţiile de dezvoltare intercomunitară se constituie în condiţiile legii, în scopul realizării în comun a unor proiecte de dezvoltare de interes zonal sau regional ori al furnizării în comun a unor servicii publice. 
Potrivit art.90 din actul normativ menționat mai sus, asociaţiile de dezvoltare intercomunitară se finanţează prin contribuţii din bugetele locale ale unităţilor administrativ-teritoriale membre, precum şi din alte surse, în condiţiile legii.
Conform art.46, alin.1, lit.a din Ordonanţa Guvernului nr.26/2000 cu privire la asociaţii şi fundaţii, cu modificările şi completările ulterioare, veniturile asociaţiilor sau federaţiilor provin din cotizaţiile membrilor.
În anul 2005 Consiliul Local al Municipiului Timişoara s-a asociat cu Consiliul Judeţean Timiş şi cu consiliile locale ale municipiilor şi oraşelor judeţului Timiş în vederea promovării proiectului „Sistem integrat de gestionare a deşeurilor menajere în judeţul Timiş” (Hotărârea nr.457 din 20.12.2005).
Municipiul Timișoara prin H.C.L.M.T. nr.200/22.04.2008 a primit acordul participării Consiliului Local al Municipiului Timișoara, ca membru în cadrul Asociației de Dezvoltare Intercomunitară Deșeuri Timiș (ADID), alături de Consiliul Județean Timiș. 

Județul Timiș este beneficiarul Proiectului Sistem integrat de management al deșeurilor în județul Timiș, finanțat prin Programul Operațional Sectorial Mediu (POS MEDIU). Prin acest Proiect, județul Timiș a fost împărțit, din punct de vedere al fluxurilor deșeurilor și al arondării la stațiile de transfer/centrele de colectare, stațiile de sortare/compostare din județ. În scopul realizării Proiectului, Județul Timiș și toate cele 99 unități administrativ- teritoriale din județul Timiș, s-au asociat și au constituit împreună Asociația de Dezvoltare Intercomunitară Deșeuri Timiș (ADID).

De asemenea, prin Hotărârea nr.95 din 24.02.2009 Consiliul Local al Municipiului Timişoara a aprobat Statutul-cadru şi Actul constitutiv-cadru al Asociaţiei de Dezvoltare Intercomunitară Deşeuri Timiş, iar la data de 18.05.2011 a fost semnat Documentul de Poziţie privind modul de implementare a proiectului „Sistem Integrat  de Management  al Deşeurilor în Judeţul Timiş” de către membrii Asociaţiei de Dezvoltare Intercomunitară Deşeuri Timiş din care face parte şi Municipiul Timişoara.
Totodată prin Hotărârea nr.474/16.12.2021 Consiliul Local al Municipiului Timişoara a aprobat modificările și completările la actele constitutive ale Asociației de Dezvoltare Intercomunitară Deșeuri (ADID Timiș), aprobate prin HCLMT nr.95/24.02.2009.
Potrivit prevederilor art.9, alin.(1) și ale art. 27, alin.(2), lit.e din Statutul Asociaţiei de Dezvoltare Intercomunitară a Deşeurilor Timiş (Anexa nr.2 la HCL nr.474/16.12.2021), cotizația anuală se stabilește în baza hotărârii Adunării Generale a asociaților, iar plata cotizației anuale se va face, până, cel mai târziu, la data de 15 martie a anului în curs, iar Consiliul Director al Asociației de Dezvoltare Intercomunitară Deșeuri Timiș exercită atribuții în relația cu asociații, monitorizează plata cotizației anuale de către aceștia la bugetul Asociației și decide măsurile ce urmează să fie luate împotriva asociaților care nu și-au achitat cotizația datorată în termenul prevăzut de prezentul Statut.
În calitate de membru al Asociaţiei de Dezvoltare Intercomunitară Deşeuri Timiş, Municipiul Timişoara are obligaţia achitării cotizaţiei anuale, în conformitate cu prevederile Statutului mai sus enunţat.
Potrivit, Hotărârii nr.15B/21.12.2020 și a Hotărârii Nr.1/15.04.2021 a Adunării Generale a Asociaților “Asociația de Dezvoltare Intercomunitară Deșeuri Timiș (ADID Timiș)”, cuantumul cotizației ce ne revine în calitate de membru al Asociației de Dezvoltare Intercomunitară Deșeuri Timiș pentru anul 2021 este de 498.394,50 lei. Prin adresa cu numărul de înregistrare SC2021-23208/17.08.2021 s-a aprobat Referatul privind plata cotizației de membru al Asociației de Dezvoltare Intercomunitară Deșeuri Timiș ADID Timiș pentru anul 2021, în valoare de 478.918,50lei. Suma de 478.918, 50 lei a fost plătită către ADID Timiș, conform ordonanțării de plată nr.183/28.08.2021.
 Prin Hotărârea AGA ADID Timiș nr.1/15.04.2021, s-a aprobat modificarea cuantumului cotizației ce revine membrilor Asociației de Dezvoltare Intercomunitară a Deșeurilor Timiș, pentru anul 2021, stabilită prin Hotărârea AGA ADID Timiș nr.15B/21.12.2020, ca urmare a schimbării sediului ADID Timiș, începând cu 01.05.2021 și majorării cheltuielilor asociației datorită închirierii spațiului pentru noul sediu, după cum urmează : Cotizația pe anul 2021 ce revine fiecărui asociat al ADID Timiș, în valoare de 1,50 lei/locuitor, se majorează cu 0,061 lei/locuitor. Consiliul Director este împuternicit pentru a stabili cotizația anuală în funcție de numărul de locuitori a fiecărei unități administrativ-teritoriale. 
Având în vedere  Adresa nr.8035 din 17.12.2022 înregistrată la Primăria Municipiului Timişoara sub nr.SC2021-34954 din 20.12.2021, prin care se solicită de către Asociația de Dezvoltare Intercomunitară a Deșeurilor Timiș suplimentarea plății cotizaţiei pentru anul 2021 stabilită prin Hotărârea nr.1 din 15.04.2021 a Adunării Generale a Asociaților “Asociația de Dezvoltare Intercomunitară Deșeuri Timiș (ADID Timiș)”şi cele expuse în prezentul raport, se propune aprobarea cotizaţiei suplimentare – restantă,  aferentă anului 2021 pentru Asociația de Dezvoltare Intercomunitară a Deșeurilor Timiș, în valoare de 1,561 lei pe locuitor, respectiv în cuantum de 19.476,00 lei și alocarea sumei de 19.476,00 lei din bugetul local al Municipiului Timişoara pe anul 2022, Capitolul 74.02.05.01.20.01.30 „Salubritate”. Conform datelor Recensământului Populaţiei şi Locuinţelor din anul 2011, numărul de locuitori pentru Municipiul Timișoara, care a stat la baza calculului cuantumului cotizației aferentă anului 2021 este de 319.279.
Având în vedere prevederile legale expuse în prezentul raport, apreciem că proiectul de hotărâre privind  aprobarea cotizaţiei suplimentare aferentă anului 2021, în valoare de 19.476,00 lei,  datorată  către Asociaţia de Dezvoltare Intercomunitară Deşeuri Timiş (ADID), în calitate de membru îndeplineşte condiţiile pentru a fi supus dezbaterii şi aprobării plenului consiliului local.

